钦定古今图书集成/明伦汇编/官常典/第456卷 > 程普
## 钦定古今图书集成/明伦汇编/官常典/第456卷 > 程普

按《吴志》本传：“普字德谋，右北平土垠人也。初为州郡
吏，有容貌计略，善于应对。从孙坚征伐，讨黄巾于宛、
邓，破董卓于阳人。攻城野战，身被创夷。坚薨，复随孙
策在淮南，从攻庐江，拔之。还，俱东渡。策到横江、当利，
破张英于麋等。转下秣陵、湖熟、句容、曲阿，普皆有功。
增兵二千，骑五十四，进破乌程、石木、波门陵传馀杭，
普功为多。”策入会稽，以普为吴郡都尉，治钱唐。后徙
丹阳都尉，居石城。复讨宣城、泾安、吴陵、阳春谷诸贼，
皆破之。策尝攻祖郎，大为所围，普与一骑共蔽捍策。
驱马疾呼，以矛突贼，贼披，策因随出。后拜荡寇中郎
将，领零陵太守。从讨刘勋于寻阳，进攻黄祖于沙羡，
还镇石城。策薨，与张昭等共辅孙权，遂周旋三郡，平
讨不服。又从征江夏，还过豫章，别讨乐安。乐安平定，
代太史慈备海昏，与周瑜为左右督，破曹公于乌林。
又进攻南郡，走曹仁。拜裨将军，领江夏太守，治沙羡，
食四县。先出诸将，普最年长，时人皆呼“程公。”性好施
与，喜士大夫。周瑜卒，代领南郡太守。权分荆州与刘
备，普复还领江夏，迁荡寇将军。卒。权称尊号，追论普
功，封子咨为“亭侯。”